Brødre og Søstre af den Frie Ånd

Brødre og Søstre af den Frie Ånd (teutonsk: Brüder und Schwestern des freien Geistes; bøhmisk: Bratři a Sestry Svobodného Ducha; tileansk: Fratelli e sorelle del Libero Spirito) er navnet på tilhængerne af en radikal sigmarittisk religiøs bevægelse, der prædiker direkte kontakt med guderne, menneskelig frigørelse, omstyrtelse af alle hierarkier og skabelsen af et egalitært samfund med fælles ejerskab. Tilhængerne er kendt som Frie Ånder (teutonsk: Freie Geister; bøhmisk: Volné Duchy; tileansk: Spiriti Liberati) og er i særdeleshed fremherskende i de kejserlige fyrstendømmer Bøhmen, Ostermark, Calidien og Sylvanien samt det nordlige Tilea.
Åndernes doktriner kan spores tilbage til de kætterske bøhmiske Taboritter, calidiske Joachimitter og tileanske Sabellinere, der i varierende omfang er blevet forfulgt, bekriget og udsat for folkemord for deres tro. Brødrene og søstrene baserer deres tro på en række specifikke tekststykker i de kanoniske sigmarittiske skrifter, der taler for verdslig og gejstlig lighed (“Hele skaren af troende var ét i hjerte og sind, og ikke én kaldte noget af sin ejendom for sit eget, men de var fælles om alt”) og imod undertrykkende hierarkier (“Men drives I af Ånden, er I ikke under loven”). 
De Frie Ånders primære doktriner er:
* Autoteisme (selvforgudelse), at den perfekte sjæl er lig guderne og at mennesket således kan opnå guddommelig enhed gennem mystisk erkendelse.
* Fornægtelse af nødvendigheden af kirken og gejstligt hierarki.
* Modstand mod love, normer, autoritet og feudalsamfundet.
* Egalitarisme og fælles ejerskab og arbejde.
* Lighed mellem kønnene, da man kan reinkarneres som både mand og kvinde er køn meningsløst.
* Fredeligt samvær, mange Frie Ånder er pacifister, mens andre betoner nødvendigheden af aktivt selvforsvar.
De Frie Ånder er blevet en folkelig massebevægelse med tusindvis af følgere blandt både bønder, arbejdere og borgerskab, hvor mange lever i egalitære samfund med fælles ejerskab. Bevægelsen er ikke ensartet, men indeholder mange uenigheder især om intensiteten af gruppens overbevisninger. Den inddeles derfor ofte i moderate og radikale.
Category:Kætteri
Category:Sigmaritisme
Category:Kommunitarisme
Category:Anarkisme
Category:Sekt
Category:Brødre og Søstre af den Frie Ånd
Category:Ostermark
Category:Bøhmen
Category:Tilea
Category:Calidien
Category:Egalitarisme
Category:Religion
Category:Den Kejserlige Inkvisition